黄辉
睡起偶作简无修兄弟
返照带微润，天似欲雨者。
轻阴灭遥翠，月已下弦也。
今日送行客，谈笑集兰若。
离怀冷游兴，去住空残斝。
俨如一聚沫，风前忽分舍。
围鞍十丈尘，息影数椽瓦。
睡思一何亲，枕簟复横惹。
梦国无边际，腾腾恣游冶。
最后与鹤言，鹤倦忽而哑。
蚊雷斗呓语，枕上失归马。
钩帘发孤笑，此梦真邪假。
新梦正尔来，旧梦那堪把。
晨会已如作，西日行东下。
逝者速于轮，谁哉为炙輠。
茫茫千万绪，何物任淘泻。
忆我同心言，唯应结莲社。
独立吐长吟，归禽声渐寡。
暝色波暗流，星光淡相洒。